黄河歌
丁晋 (Ming)
君不见，黄河之势何壮哉，迢迢远从天上来。咆哮万里裂坤轴，盘涡倒捲声如雷。萦回九曲复东注，刊山湮谷沧溟开。曾闻源流上接银潢水，饮之不减中濡美。龙门岧峣连砥柱，山巉岩兮石碨磊。源泉混混自朝夕，古往今来可能息。问渠那得常如斯，元气淋漓为扶掖。我思击楫泛中流，春风杜若沿芳洲。船头只载一斛酒，醉倚柁楼鼓棹讴。醉倚柁楼鼓棹讴，相邀织女寻牵牛。